Úradný vestník 140 E , 09/06/2005 S. 0163 - 0164



P6_TA(2004)0016 Vojvodina: prenasledovanie menšín Uznesenie Európskeho parlamentu o útokoch na príslušníkov menšín vo Vojvodine Európsky parlament, - so zreteľom na svoje predchádzajúce uznesenia o Srbsku a Čiernej Hore a Juhoslávii, - so zreteľom na svoje uznesenia o výročných správach Komisie o procese stabilizácie a pridružovania pre juhovýchodnú Európu zo 7. novembra 2002 [1] a z 20. novembra 2003 [2], - so zreteľom na článok 115 odsek 5 rokovacieho poriadku, A. so zreteľom na snahu EÚ o podporu demokratizácie a dodržiavania ľudských práv a práv menšín v Srbskej republike a v spoločnom štáte Srbska a Čiernej Hory; B. so zreteľom na opakované útoky na príslušníkov menšín vo Vojvodine, najmä na príslušníkov maďarskej menšiny v uplynulých mesiacoch; C. vedomý si skutočnosti, že existujú nedávne dôkazy o pokračujúcom násilí proti srbským občanom maďarského etnického pôvodu, ktoré sa udialo v niektorých mestách provincie Vojvodina, ako napríklad znesvätenie náhrobných kameňov v mnohých mestách, šírenie protimaďarských nápisov na múroch, pálenie štátnej zástavy Maďarskej republiky, fyzická agresia polície proti starostovi, zastupujúcemu maďarskú menšinu; D. berúc do úvahy, že hoci tieto incidenty možno považovať za miestne alebo izolované, existuje nebezpečenstvo, že by mohli eskalovať v rozličných smeroch; E. keďže za uplynulého poldruha roka sa ústredným a miestnym orgánom Srbska nepodarilo zabezpečiť dodržiavanie základných ľudských práv vrátane práv etnických a národnostných menšín ani postaviť páchateľov pred súd; F. hlboko znepokojený skutočnosťou, že srbské orgány väčšinou zatvárajú pred násilím oči, pričom často ho posudzujú ako vandalizmus a odmietajú akceptovať národnostný či náboženský motív; G. keďže EÚ a jej členské štáty dôsledne požadujú dodržiavanie základných hodnôt a práv menšín v celom regióne; H. berúc do úvahy nedávne kroky belehradských orgánov zamerané na túto vážnu situáciu a očakávajúc, že tieto úrady podniknú konkrétnejšie opatrenia: 1. vyjadruje hlboké znepokojenie nad opakovaným porušovaním ľudských práv v provincii Vojvodina; 2. vyzýva orgány Srbskej republiky a spoločného štátu Srbska a Čiernej Hory, aby tieto násilné akty uznali za trestné činy podľa platných zákonov a trvá na dôležitosti okamžitých a účinných krokov, aby podobné udalosti nezostali bez nápravy a aby sa im v budúcnosti predišlo; 3. pripomína vládam Srbskej republiky a spoločného štátu Srbska a Čiernej Hory, že dodržiavanie zásad slobody, demokracie, dodržiavania ľudských práv, práv menšín, základných slobôd a právneho štátu je jedným zo základných princípov procesu stabilizácie a pridruženia a nevyhnutým predpokladom ich budúcich vzťahov s EÚ vrátane usporiadaných vzťahov so všetkými susedmi; 4. vyzýva regionálne zhromaždenie Vojvodiny, aby sa bezodkladne zaoberalo týmito problémami a nastolilo také politické ovzdušie, v ktorom budú môcť všetci občania vyjadriť obavy a túžby a ktoré pomôže pri zaisťovaní bezpečnosti a právneho štátu v regióne; 5. žiada svoju Delegáciu pre vzťahy s Albánskom, Bosnou a Hercegovinou a Srbskom a Čiernou Horou (vrátane Kosova), aby do provincie Vojvodina vyslala vyšetrovaciu misiu a spätne predložila správu Výboru pre zahraničné veci a jeho podvýboru pre ľudské práva, týkajúcu sa ďalších potrebných krokov; 6. vyzýva Radu a Komisiu, aby takisto pozorne sledovali vývoj vo Vojvodine a využili politický vplyv EÚ na to, aby sa všetky orgány Srbskej republiky a spoločného štátu Srbska a Čiernej Hory začali týmto problémom zaoberať; 7. poveruje svojho predsedu, aby postúpil toto uznesenie vládam a parlamentom Srbskej republiky a spoločného štátu Srbska a Čiernej Hory, orgánom provincie Vojvodina, osobitnému koordinátorovi pre Pakt stability pre juhovýchodnú Európu a OBSE. [1] Ú. v. EÚ C 16 E, 22.1.2004, s. 98. [2] Ú. v. EÚ C 87 E, 7.4.2004, s. 521. --------------------------------------------------